b'\n_START_ARTICLE_\nVytautas Bacevi\xc4\x8dius\n_START_PARAGRAPH_\nVytautas Bacevi\xc4\x8dius (1905 m. rugs\xc4\x97jo 9 d. Lodz\xc4\x97je \xe2\x80\x93 1970 m. sausio 15 d. Niujorke, JAV) \xe2\x80\x93 lietuvi\xc5\xb3 kompozitorius, pianistas.\n_START_SECTION_\nBiografija\n_START_PARAGRAPH_\nT\xc4\x97vas Vincas Bacevi\xc4\x8dius, brolis K\xc4\x99stutis Bacevi\xc4\x8dius, sesuo Gra\xc5\xbeina Bacevi\xc4\x8d. 1926 m. baig\xc4\x97 Lodz\xc4\x97s konservatorijos fortepijono ir kompozicijos klases. 1926\xe2\x80\x931927 m. studijavo Lietuvos universitete Kaune. 1927\xe2\x80\x931928 m. studijavo filosofij\xc4\x85 Sorbonoje, mok\xc4\x97si skambinti fortepijonu. 1928 m. eksternu i\xc5\xa1laik\xc4\x99s egzaminus gavo Pary\xc5\xbeiaus rus\xc5\xb3 konservatorijos diplom\xc4\x85._NEWLINE_1928\xe2\x80\x931939 m. kaip pianistas Europoje sureng\xc4\x97 daugiau, kaip 300 solini\xc5\xb3 koncert\xc5\xb3. 1931\xe2\x80\x931933 m. d\xc4\x97st\xc4\x97 Kauno muzikos mokykloje, 1933\xe2\x80\x931939 m. Kauno konservatorijoje. 1933 m. redagavo ir leido \xc5\xbeurnal\xc4\x85 \xe2\x80\x9eMuzika ir teatras\xe2\x80\x9c. 1938 m. tarptautinio E. Ysaye pianist\xc5\xb3 konkurso Belgijoje \xc5\xbeiuri narys. Belgijos karalius Leopoldas III j\xc4\xaf apdovanojo ordinu. Dalyvavo Tarptautiniuose \xc5\xa1iuolaikin\xc4\x97s muzikos draugijos festivaliuose (Londonas, 1938 m.) ir (Var\xc5\xa1uva, 1939 m.) kaip Lietuvos sekcijos vadovas. 1939\xe2\x80\x931940 m. koncertavo Piet\xc5\xb3 Amerikoje. Nuo 1940 m. gyveno Niujorke, reng\xc4\x97 koncertus Niujorko \xe2\x80\x9eCarnegie Hall\xe2\x80\x9c, \xc4\x8cikagoje, Bostone. D\xc4\x97st\xc4\x97 Niujorko, Bruklino konservatorijose, Long Ailendo muzikos institute. 1969 m. gavo JAV kompozitori\xc5\xb3 asociacijos premij\xc4\x85.\n_START_SECTION_\nK\xc5\xabryba\n_START_PARAGRAPH_\nAnkstyvuosiuose k\xc5\xabriniuose ry\xc5\xa1ki v\xc4\x97lyvojo romantizmo (Richardas Vagneris), impresionizmo (Klodas Debiusi), simbolizmo (Aleksandras Skriabinas, Bela Bartokas) \xc4\xaftaka. Ryt\xc5\xb3 filosofijos ir estetikos paveiktas i\xc5\xa1k\xc4\x97l\xc4\x97 kosmin\xc4\x97s muzikos id\xc4\x97j\xc4\x85, veng\xc4\x97 \xc5\xbeanri\xc5\xa1kumo. V\xc4\x97lesn\xc4\x97je jo k\xc5\xabryboje esama konstruktyvizmo bruo\xc5\xbe\xc5\xb3._NEWLINE_Soliniuose koncertuose da\xc5\xbeniausiai skambino F. Listo, F. \xc5\xa0openo, A. Skriabino, K. Debiusi, M. Ravelio, M. K. \xc4\x8ciurlionio, J. Gruod\xc5\xbeio, savo k\xc5\xabrinius. U\xc5\xbesienyje propagavo lietuvi\xc5\xb3 kompozitori\xc5\xb3 k\xc5\xabryb\xc4\x85.'